Aikuiset saavat jatkossa käyttää, pitää hallussaan ja kasvattaa kannabista.

Kalifornialaiset äänestäjät ovat hyväksyneet presidentinvaalien yhteydessä järjestetyssä kansanäänestyksessä kannabiksen viihdekäytön laillistamisen.

Kalifornia on Yhdysvaltojen väkirikkain osavaltio, joten sen päätöstä pidetään suurena voittona kannabiksen kieltolain kumoamista ajavalle liikkeelle.

Alustavien tulosten mukaan yli 55 prosenttia äänestäneistä kannatti kannabiksen laillistamista.

Jatkossa Kaliforniassa yli 21-vuotiaat saavat pitää hallussaan unssin eli noin 28 grammaa kannabistuotteita ja kasvattaa kuusi kannabiskasvia.

Kalifornia oli yksi viidestä osavaltiosta, joissa presidentinvaalien yhteydessä äänestettiin kannabiksen viihdekäytön laillistamisesta.

Muut asiasta äänestäneet osavaltiot olivat Arizona, Maine, Massachusetts ja Nevada. Näiden osavaltioiden äänestystulos ei ole vielä selvillä.

Kolme muuta osavaltiota äänesti lääkekannabiksen laillistamisesta.

Aiemmin kannabiksen viihdekäytön ovat laillistaneet Alaskan, Coloradon ja Washingtonin osavaltiot sekä Washingtonin kaupunki.

Lähteet: AFP, AP